פטריק סווייזי

פטריק ויין סווייזי (באנגלית: Patrick Wayne Swayze; (18 באוגוסט 1952 – 14 בספטמבר 2009) היה שחקן, רקדן וזמר אמריקאי, היה מועמד לשלושה פרסי גלובוס הזהב, והוא מוכר בין היתר מסרטיו כגון "צפון ודרום" (1985), "ריקוד מושחת" (1987), "שומר הברים" (1989), "רוח רפאים" (1990)", "נקודת פריצה" (1991), "קאדילק של סופשבוע" (1995) ו"דוני דארקו" (2001).

==ביוגרפיה==
סווייזי נולד ביוסטון, טקסס, ארצות הברית. הוא השני מבין חמשת ילדיהם של הכוריאוגרפית פטסי סווייזי ושל ג'סי סווייזי, אלוף רודיאו. הייתה לו אחות מבוגרת בשם ויקי ושלושה אחים צעירים: דון, שון ובמבי. משפחת אביו היא במקור מדורסט, אנגליה. במהלך לימודי התיכון הוא למד גם בלט, החלקה על הקרח, משחק ופוטבול בתקווה לקבל מלגת ספורט ללימודים במכללה. לאחר פציעה בברך, הוא ויתר על הקריירה והחל להתאמן באמנויות לחימה: טאקוונדו ואייקידו. ב-1972, עבר לניו יורק ולמד בבתי ספר לבלט.

===קריירה===
תפקידו המקצועי הראשון היה במופע של דיסני, ובהמשך הופיע בהפקה של "גריז" בברודוויי. ב-1979, הופיע בסרטו הראשון, "סקייטמן, U.S.A".

סוויזי התפרסם לאחר ששיחק בסרט נערי הכרך ב-1983. בשנת 1985 החל לשחק במיני סדרה "צפון ודרום". בשנת 1987, כיכב בסרט "ריקוד מושחת" לצידה של ג'ניפר גריי. הסרט הופק בתקציב נמוך ותוכנן להיות מוקרן שבוע אחד בלבד ולאחר מכן לעבור לקלטות וידאו, אך בפועל הוא זכה להצלחה רבה וסוויזי היה מועמד לפרס גלובוס הזהב. בדצמבר 1987, הוציא לצד וונדי פרייזר את הסינגל "She's Like the Wind".

לאחר מכן, לסוויזי הוצעו סרטים רבים והוא שיחק ב-1989 בשומר הברים לצידו של סם אליוט. בשנת 1990, הוא כיכב בסרט "רוח רפאים" לצידה של דמי מור שזכה אף הוא להצלחה ופרסום רב. ב-1991, שיחק לצידו של קיאנו ריבס בסרט "נקודת פריצה". במאי 1997, הוא נפצע קשה כאשר נפל מסוס ונפגע מהעץ במהלך צילומי הסרט "מכתבים מרוצח". הוא שבר את רגליו וגידיו נותקו מכתפיו. צילומי הסרט הופסקו לחודשיים והוא יצא לאקרנים ב-1998.

בשנת 2001, שיחק בסרט "דוני דארקו". ב-2002, שיחק בסרט "להתעורר ברינו" לצידה של שרליז תרון, וב-2003 שיחק בקומדיה השחורה "11:14" לצד הילרי סוונק.
בשנת 2004 שיחק תפקיד אורח בסרט המשך שלא הצליח, בשם "ריקוד מושחת: לילות הוואנה". סרטו האחרון של סווייזי לפני מותו היה "בוקר כחול בהיר" משנת 2009, בו הופיע גם אחיו דון בתפקיד שולי, כסדרן במועדון חשפנות.

===חייו האישיים===
ב-12 ביוני 1975, נישא לשחקנית ליסה ניאמי. הזוג הכיר ב-1970, כאשר ליסה החלה לקחת שיעורי ריקוד אצל אמו של סווייזי. לזוג לא היו ילדים וליסה חוותה הפלה טבעית במהלך הנישואים.

ב-1982, אביו של סוויזי נפטר בגיל 57 מהתקף לב פתאומי.
לאחר מכן, סווייזי החל לסבול מאלכוהוליזם. הוא היה גם מעשן כבד. לאחר מות אחותו הבכורה ויקי ב-1994, שהתאבדה בגיל 45 באמצעות מנת יתר, החל בטיפול באלכוהוליזם.

סווייזי גם עסק בהרבעת סוסים ערביים.

בדצמבר 2007, הוא החל לחוש כאבים בקיבה בעקבות חסימה בצינורות המרה. בינואר 2008 אובחן כחולה בסרטן הלבלב, ממנו מת ב-14 בספטמבר 2009 בגיל 57. גופתו נשרפה והאפר פוזר בחווה שלו בניו מקסיקו.

בוני קאי ויטל, אימו של שחקן הפוטבול לשעבר ג'ייסון ויטל (יליד 1975), טענה על ערש דווי שהוא בנו של פטריק כתוצאה מרומן חד פעמי, בדיקות DNA הוכיחו זאת, אך באותו הזמן פטריק כבר לא היה בין החיים והם מעולם לא נפגשו. ג'ייסון נשוי עם 6 ילדים.

==פילמוגרפיה==
*"נערי הכרך" (1983)
*"גיבור שלא יחזור" (1983)
*"שחר אדום" (1984)
*"צפון ודרום" (1986)
*"חתיך חתיך" (1986)
*"שחר הפלדה" (1987)
*"ריקוד מושחת" (1987)
*"שומר הברים" (1989)
*"Next of Kin" (1989)
*"רוח רפאים" (1990)
*"נקודת פריצה" (1991)
*"עיר של אושר" (1992)
*"Father Hood" (1993)
*"קדילאק של סופשבוע" (1995)
*"הנתיב השחור" (1998)
*"לולו לנצח" (2000)
*"דוני דארקו" (2001)
*"הדרקון הירוק" (2001)
*"ריקוד אחרון" (2003) 
*"11:14" (2003)
*"ריקוד מושחת:לילות הוואנה" (2004)
*"איזו מאמי" (2005)
*"בוקר כחול בהיר" (2009)

=== טלוויזיה ===

* The Beast (2009)

==קישורים חיצוניים==

* [http://www.eonline.co.il/facts.asp?id=1056 פטריק סווייזי], ב-Eonline.co.il (ישראל)
* 
* 
* 
* 
* 
* [https://www.tuko.co.ke/facts-lifehacks/celebrity-biographies/435562-who-patrick-swayzes-son-everything-know/ לפטריק סווייזי היה בן שלא ידע עליו]

==הערות שוליים==

קטגוריה:שחקני קולנוע וטלוויזיה אמריקאים
קטגוריה:אישים שהונצחו בשדרת הכוכבים של הוליווד: קולנוע
קטגוריה:אמריקאים שנפטרו מסרטן הלבלב
קטגוריה:אמריקאים שגווייתם נשרפה
קטגוריה:אמריקאים שנולדו ב-1952
קטגוריה:אמריקאים שנפטרו ב-2009